SPRÁVA KOMISIE

Rakúsko



Správa vypracovaná v súlade s článkom 126 ods. 3 Zmluvy o fungovaní Európskej únie

1. Úvod

Komisia 20. marca 2020 prijala oznámenie o aktivácii všeobecnej únikovej doložky Paktu stability a rastu. Doložka v zmysle článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (ES) č. 1466/97, ako aj článku 3 ods. 5 a článku 5 ods. 2 nariadenia (ES) č. 1467/97 uľahčuje koordináciu rozpočtových politík v časoch prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles v dôsledku pandémie COVID-19 súčasné podmienky umožňujú aktiváciu doložky. Ministri financií členských štátov 23. marca 2020 vyjadrili súhlas s názorom Komisie. Aktivácia všeobecnej únikovej doložky umožňuje dočasný odklon od postupu úprav smerom k strednodobému rozpočtovému cieľu za predpokladu, že to neohrozí fiškálnu udržateľnosť v strednodobom horizonte. Pokiaľ ide o nápravnú časť paktu, Rada môže na základe odporúčania Komisie takisto rozhodnúť, že prijme revidovanú fiškálnu trajektóriu. Všeobecnou únikovou doložkou sa nepozastavujú postupy Paktu stability a rastu. Členským štátom to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Z údajov, ktoré rakúske orgány oznámili 31. marca 2020 a ktoré následne overil Eurostat, vyplýva, že saldo verejných financií v Rakúsku dosiahlo v roku 2019 výšku 0,7 % HDP, zatiaľ čo hrubý dlh verejnej správy sa nachádzal na úrovni 70,4 % HDP. Na základe programu stability plánuje Rakúsko na rok 2020 deficit na úrovni 8,0 % HDP, zatiaľ čo dlh sa plánuje na úrovni 81,4 % HDP.

Deficit plánovaný na rok 2020 predstavuje prima facie dôkaz o existencii nadmerného deficitu podľa Paktu stability a rastu.

Na základe týchto skutočností Komisia vypracovala túto správu, v ktorej sa analyzuje, či Rakúsko spĺňa kritériá deficitu a dlhu stanovené v zmluve. Zohľadňujú sa v nej všetky závažné faktory a náležite sa prihliada na rozsiahly hospodársky šok, ktorý súvisí s pandémiou ochorenia COVID-19.

Tabuľka 1. Deficit a dlh verejných financií (% HDP)

2016 2017 2018 2019 2020 Komisia 2021 Komisia Kritérium deficitu Saldo verejných financií –1,5 –0,8 0,2 0,7 –6,1 –1,9 Dlhové kritérium Hrubý dlh verejnej správy 82,9 78,3 74,0 70,4 78,8 75,8

Zdroj: Eurostat, prognóza Komisie z jari 2020

2.Kritérium deficitu

Na základe technickej aktualizácie programu stability sa plánuje, že deficit verejných financií Rakúska v roku 2020 dosiahne 8,0 % HDP, čo je výrazne nad referenčnou hodnotou 3 % HDP stanovenou v zmluve.

Plánované prekročenie referenčnej hodnoty stanovenej v zmluve je v roku 2020 výnimočné, keďže je dôsledkom prudkého hospodárskeho poklesu. Vzhľadom na vplyv pandémie COVID-19 sa v prognóze Komisie z jari 2020 predpokladá, že v roku 2020 dôjde k poklesu reálneho HDP o 5,5 %.

Na základe prognózy Komisie z jari 2020, v ktorej sa predpokladá, že deficit verejnej správy sa v roku 2021 zníži pod úroveň 3 % HDP, by tak plánované prekročenie referenčnej hodnoty stanovenej v zmluve malo byť len dočasné. Tieto prognózy sú však spojené s mimoriadne vysokým stupňom neistoty.

Stručne povedané, plánovaný deficit je v roku 2020 výrazne nad referenčnou hodnotou 3 % HDP stanovenou v zmluve. Plánované prekročenie referenčnej hodnoty sa podľa zmluvy a Paktu stability a rastu považuje za výnimočné, pričom charakter prekročenia sa v súčasnosti považuje za dočasný. Z analýzy teda vyplýva, že kritérium deficitu podľa zmluvy a nariadenia (ES) č. 1467/97 prima facie nie je splnené.